BAMA
Store norske leksikon,Økonomi og næringsliv,Næringsliv,Bedrifter og personer,Norske bedrifter og varemerker
BAMA Gruppen AS er et norsk næringsmiddelkonsern grunnlagt i 1886, som driver engroshandel med importerte og norskproduserte ferskvarer innen frukt, grønnsaker og blomster, samt en viss videreforedlingsindustri.
Bama har bananmodneri og kjølelagre flere steder i landet, samt et stort potetpakkeri i Grue i Solør. Gjennom selskapene BAMA Gruppen, BAMA International og BAMA Nordic har selskapet virksomhet i Norge, Sverige, Finland, Nederland og Polen. Selskapets hovedkontor ligger i Oslo.I 2021 er NorgesGruppen største eier . Andre eiere er blant annet Neergaard-familiens selskap Banan II AS og dagligvareselskapet Rema 1000 gjennom foretaket Rema Industrier AS. I 2020 hadde konsernet en omsetning på omtrent 20 milliarder kroner og over 2500 ansatte. Historikk Selskapet het opprinnelig A/S Chr. Matthiessen og startet med import av sydfrukter. Grunnleggeren Christian Marius Emil Matthiessen, fra Kristiansand, hadde fra tidligere bakgrunn innen skipsfart og trelasthandel. Bananimporten begynte i 1905 som den første i Europa utenfor Storbritannia, og selskapet fikk etter hvert navnet Banan-Matthiessen, som på 1980-tallet ble forkortet til Bama. Selskapet ble formelt stiftet som et aksjeselskap i 1916. Virksomheten innen norsk frukt og grønnsaker startet under første verdenskrig, som følge av begrenset tilgang på råvarer. Også under andre verdenskrig slet selskapet, denne gang som følge av et importforbud. Fra 1986 satset virksomheten i større grad på norsk frukt og grønnsaker gjennom Bama Grønt.  Som følge av at grossist- og importvirksomheten til Gartnerhallen opphørte i 1997, gikk produsentene i Bama Grønt inn i Gartnerhallen og dannet produsentorganisasjonen A.L. Gartnerhallen. Det samme året inngikk BAMA og Gartnerhallen en samarbeidsavtale, der Bama fikk ansvaret for grossistvirksomhet og distribusjon av produktene til Bamas kunder i dagligvare- og storkjøkkensektoren. I 2005 introduserte Bama merkevaren Bendit, som var ment å fremme fysisk aktivitet blant barn og ungdom. I 2015 lanserte Bama og Norges Fotballforbund et samarbeid med navnet Eat Move Sleep, som i likhet med Bendit var ment å fremme kunnskap om helse.  I 2017 åpnet BAMA Gruppen et av de største bananmodneriene i Europa. Året etter ekspanderte selskapet sin internasjonale virksomhet med Saba Fresh Cuts gjennom Bama Nordic, før selskapene Grønne Folk og Vegme ble en del av konsernets virksomhet i 2019. I 2020 utgjorde bananer omtrent 10 prosent av selskapets omsetning. Les mer i Store norske leksikon banan frukt grønnsaker NorgesGruppen næringsliv i Norge Eksterne lenker Hjemmesiden til BAMA Gruppen